জাতিসংঘে যুক্তরাষ্ট্রের রাষ্ট্রদূত হ্যালির পদত্যাগ
প্রকাশিত: ২০১৮-১০-০৯ ১২:২৭:৩৫
নিউজ ডেস্ক: জাতিসংঘে নিযুক্ত মার্কিন রাষ্ট্রদূত নিকি হ্যালি পদত্যাগ করেছেন। মঙ্গলবার মার্কিন প্রেসিডেন্ট ডোনাল্ড ট্রাম্প তার পদত্যাগপত্র গ্রহণ করেছেন।
ওভাল অফিসে ট্রাম্প সাংবাদিকদের বলেন, চলতি বছরের শেষ দিকে জাতিসংঘের এই ‘অসম্ভব পদ’ ছেড়ে দিচ্ছেন নিকি হ্যালি।
মার্কিন প্রেসিডেন্ট নিকি হ্যালিকে তার আগের সাউথ ক্যারোলিনার গভর্নর অফিসে ভিন্ন পদে যোগ দেয়ার কথা জানিয়েছেন, ‘আপনিই হতে পারেন, এই কাজের সেরা ব্যক্তি।’
২০১৭ সালের জানুয়ারিতে আস্থাভাজন হিসেবে ভারতীয় বংশোদ্ভূত নিকি হ্যালিকে জাতিসংঘের রাষ্ট্রদূত করেন ট্রাম্প। তার আগে তিনি সাউথ ক্যারোলিনার গভর্নর ছিলেন।
ট্রাম্প জানান, হ্যালি তাকে ছয় মাস আগেই এই পদ থেকে অব্যাহতির জন্য অনুরোধ করেছিলেন।
জাতিসংঘের নিরাপত্তা কাউন্সিলের প্রেসিডেন্ট হিসেবে মাত্র এক মাস দায়িত্ব পালনের পরই হ্যালিকে সরে যেতে হলো।
ইতোমধ্যে হ্যালি তার টুইটার একাউন্ট থেকে জাতিসংঘের রাষ্ট্রদূত হিসেবে যেসব দায়িত্ব পালন করেছেন, সেসব তথ্য সরিয়ে ফেলেছেন।
চলতি বছরের এপ্রিলে হ্যালি হোয়াইট হাউসের সঙ্গে দ্বন্দ্বে জড়ান। রাশিয়ার বিরুদ্ধে ট্রাম্পের নিষেধাজ্ঞার একটি বিষয় তিনি ‘অপেশাদারিত্বের’ পরিচয় দিয়ে আগেভাগেই ঘোষণা করেছিলেন।
অবশ্য শুরু থেকেই কূটনীতি ও পররাষ্ট্রনীতি বিষয়ে স্বল্প অভিজ্ঞতা সম্পন্ন হ্যালির নিয়োগ ব্যাপক আলোচনার জন্ম দেয়। পরে রাশিয়া ও ফিলিস্তিন ইস্যুতে তার দায়িত্বজ্ঞানহীন ও অসম্মানজনক বক্তব্য বিশ্বব্যাপী আলোচনার জন্ম দেয়। জাতিসংঘে উত্থাপিত ওই ইস্যুতে যুক্তরাষ্ট্র প্রথমবারের মতো হেরে যায়।
এর আগে হোয়াইট হাউজের প্রেস সেক্রেটারি সারাহ সেন্ডার্স টুইট করেন, প্রেসিডেন্ট ট্রাম্প ও রাষ্ট্রদূত নিকি হ্যালি ওভালের কার্যালয়ে সকাল সাড়ে ১০টায় বৈঠক করবেন।’
কী কারণে হ্যালি পদত্যাগ করেছেন, তা এখনো স্পষ্ট করেনি ট্রাম্প প্রশাসন। তবে সম্প্রতি মার্কিন সাংবাদিক ও লেখক মাইকেল উলফের ফায়ার অ্যান্ড ফিউরি বইয়ে উঠে এসেছে, নিক্কি হ্যালির সঙ্গে ট্রাম্পের গোপন সম্পর্কের কথা।
ট্রাম্পকে বহনকারী বিমান এয়ারফোর্স ওয়ান ও ওভাল অফিসে ট্রাম্পের সঙ্গে নিকি হ্যালি ব্যক্তিগত সময় কাটিয়েছেন বলে বইয়ে উল্লেখ করা হয়েছে।
তবে ট্রাম্পের সঙ্গে সম্পর্কের বিষয়টি অস্বীকার করেন হ্যালি, ‘এটা গুজব, অবশ্যই সত্য না। এটা অত্যন্ত নোংরা ও জঘন্য অপমানজনক প্রচার। আমি কেবল একবার এয়ারফোর্স ওয়ানে ছিলাম। সেখানে আমার সঙ্গে আরো অনেকে ছিলেন।’